Kažimír, Peter, podpredseda vlády a minister financií SR (2015-09-30):
Ďakujem veľmi pekne za udelené slovo, pani podpredsedníčka. Prajem všetkým príjemný dobrý deň. Dovoľte mi teda prečítať úvodné slovo k novele zákone o dani z pridanej hodnoty. Zámerom vládneho návrhu zákona je zlepšiť podmienky uplatňovania dane z pridanej hodnoty pre malé a stredné podniky a uľahčiť plnenie daňových povinností zavedením možnosti posunúť daňovú povinnosť za dodané tovary a služby až na moment prijatia platby od odberateľa. Ide o takzvaný cash-counting. Súčasná situácia ukazuje, že jeden zo základných problémov podnikania malých a stredných podnikov predstavuje zlá platobná disciplína alebo platobná neschopnosť ich odberateľov, pričom neuhrádzanie záväzkov v termíne splatnosti ovplyvňuje okrem iného aj plnenie daňových povinností týchto podnikov. Z tohto dôvodu sa návrhom novely zákona o DPH zavádza dobrovoľná osobitná úprava uplatňovania dane na základe prijatia platby za dodanie tovaru alebo služby, takzvaný cash-counting skill. Zároveň vládny návrh zákona pokračuje v zlepšovaní kvality podnikateľského prostredia v oblasti dane z pridanej hodnoty návrhom ďalších opatrení na odstraňovanie administratívnych prekážok, znižovanie administratívnej záťaže a upevňovanie právnej istoty platiteľov dane. Napríklad v oblasti, ktorú navrhujeme realizovať, ide o zrušenie povinnosti zložiť zábezpeku na daň v prípade, že zdaniteľná osoba v čase podania žiadosti o dobrovoľnú registráciu pre daň neuskutočňuje dodanie tovarov alebo služieb, ale vykonáva len prípravnú činnosť na podnikanie. Toto opatrenie je veľmi dôležité pre našich takzvaných startupistov. A v ďalšom ide o návrh liberalizácie podmienok platných pre skoršie vrátenie uplatneného nadmerného odpočtu. Ide o skrátenie posudzovanej doby z 12 na 6 mesiacov a povolenie maximálneho nedoplatku do výšky 1000 eur. V rámci rokovania Výboru pre financie a rozpočet Národnej rady Slovenskej republiky bol predložený pozmeňovací návrh, ktorého obsahom boli najprv tieto skutočnosti: Išlo o zvýšenie limitu ročného obratu pre uplatňovanie režimu úhrady dane z pridanej hodnoty na základe platieb, a to z hranice 75-tisíc, ktorá bola uvedená vo vládnom návrhu novely, týmto pozmeňovacím návrhom výbor schválil posunúť túto hranicu na úroveň 100-tisíc eur ročne. V ďalšom išlo o zavedenie presunu daňovej povinnosti dane z pridanej hodnoty na príjemcu plnenia v sektore stavebníctva a tak isto ide o zavedenie povinnosti podrobnejšie, povinnosti podrobnejšieho uvádzania údajov zo zjednodušených faktúr v kontrolnom výkaze. Ide, ide o záležitosť, ktorá súvisí s daňovými únikmi. Zvýšenie limitu ročného obratu pre uplatňovanie režimu úhrady dane z pridanej hodnoty na základe platieb a zavedenie prenosu daňovej povinnosti v stavebníctve znamená, si v rámci hlasovania členov výboru pre financie a rozpočet získavajú podporu opozičných poslancov. Z tohto pohľadu mi dovoľte aj takto verejne poďakovať za podporu týchto návrhov. To znamená, že máme tu širokú politickú zhodu a minimálne v prípade týchto pozmeňovacích návrhov. Účinnosť zákona sa navrhuje od 1. januára budúceho roku s výnimkou zavedenia povinnosti podrobnejšieho uvádzania údajov v kontrolnom výkaze dane z pridanej hodnoty, ktorého účinnosť sa navrhuje od 1. apríla budúceho roku. Toľko na úvod, ďakujem pekne.